Carmen Jones

***Carmen Jones*** je američki filmski mjuzikl snimljen 1954. godine u režiji Otta Premingera, a koji se smatra jednom od najpoznatijih adaptacija znamenite opere *[[Carmen]]*, kao i prvim značajnijim hollywoodskim filmom čije su zvijezde bile crnci.

Kao neposredni predložak za film je poslužio istoimeni mjuzikl premijerno izveden na Broadwayu 1943. godine. Radnja filma je prebačena na američki Jug u vrijeme Drugog svjetskog rata. Naslovna protagonistica, čiji lik tumači Dorothy Dandridge, je lijepa radnica u tvornici padobrana koja zavede Joea (čiji lik tumači Harry Belafonte), mladog i perspektivnog vojnika i izazove njegovu propast, a potom pada kao žrtva Joeve ljubomore nakon što ga je ostavila radi boksača Huskyja Millera (koga tumači Joe Adams).

Preminger, koji je tada počeo razvijati reputaciju hollywoodskog "ikonoklasta" i razbijača tabua, originalno je film namjeravao snimiti u nezavisnoj produkciji, te tako zaobići kako strogi cenzorski Kodeks na kome je inzistirao Joseph Breen, tako i bojazni hollywoodskih mogula od rasnih predrasuda bjelačke publike. Na Premingerovo iznenađenje, interes za projekt je iskazao Daryl F. Zanuck, šef studija 20th Century Fox, koji mu je na raspolaganje stavio relativno veliki budžet, ali i Cinemascope tehniku koja je omogućila kino-prikazivanje u "raskošnom" widescreen formatu. Preminger je, dijelom i zahvaljujući Zanuckovoj podršci, ali i "blagoslovu" koju je filmu dao vođa crnačke organizacije NAACP Walter Francis White, "zaobišao" Breenove primjedbe na "previše puteni" i "nemoralni" sadržaj pojedinih scena. Dandridge je, pak, naslovnu ulogu dobila tek nakon uprnog lobiranja kod Premingera sa kojim je tokom snimanja, pak, započela strastvenu ljubavnu vezu. I ona i Belafonte su, pak, pjevački segment svojih uloga prepustili pjevačima u "play backu". Za izradu uvodne špice *Carmen Jones* je, pak, angažiran dizajner Saul Bass, koji će upravo zahvaljujući tome početi plodnu karijeru.

*Carmen Jones* je nakon premijere postigao veliki uspjeh, pogotovo među kritičarima. To se odrazilo i kroz cijeli niz prestižnih nagrada, među kojima se ističe Zlatni globus za najbolji mjuzikl ili komediju, kao i nominaciju Dandridge za Oscar za najbolju glumicu, prvu koju je u toj kategoriji dobila crnkinja. Kasniji kritičari su, međutim, bili nešto manje skloni filmu, iako je on svojim mjestom radnje, kao i time da se u njemu ne pojavljuje nijedan bijelac, ukazao na problem institucionalne rasne segregacije na američkom Jugu, a čije ukidanje će sljedećih godina postati jedno od ključnih unutrašnjopolitičkih pitanja u SAD.

## Uloge
*Dorothy Dandridge ..... zavodljiva Carmen Jones, koja nastoji zavesti Joea jer ju je sam ignorirao; njen glas za pjevanje posuđuje Marilyn Horne
*Harry Belafonte ..... Joe, perspektivni vojnik, kandidat za pilotsku školu; njegov glas za pjevanje posuđuje LeVern Hutcherson
*Pearl Bailey ..... Frankie, jedan od Carmeninih najboljih prijatelja
*Olga James ..... Cindy Lou, nevina mlada žena koja voli Joea, i čija je ljubav uzvraćena sve dok Joea ne zavede Carmen
*Joe Adams ..... Husky Miller, natjecatelj za titulu svjetskog prvaka u boksu koji nastoji zavesti Carmen; njegov pjevački glas ppsuđuje Marvin Hayes
*Brock Peters ..... Narednik Brown, koji, zavidan na uspjeh "letača" Joea, protiv njegove volje šalje Joea da sprovede Carmen u zatvor i tako omogući zavođenje koje će uništiti Joea
*Roy Glenn ..... Rum Daniels, Huskyjev menadžer
*Diahann Carroll ..... Myrt, još jedna bliska prijateljica Carmen; pjevački glas posuđuje Bernice Peterson

## Vanjske veze
*
*